b'\n_START_ARTICLE_\nPovilas Steponas Sapiega\n_START_SECTION_\nBiografija\n_START_PARAGRAPH_\nLietuvos magnat\xc5\xb3 Sapieg\xc5\xb3 gimin\xc4\x97s, Kodenio linijos, herbo \xe2\x80\x9eLis\xe2\x80\x9c savininkas. Minsko vaivados Bagdono Povilo Sapiegos (m. 1593) ir Marijos Kapustiankos (m. apie 1570) antrasis s\xc5\xabnus. Broliai\xc2\xa0\xe2\x80\x93 Naigarduko vaivada Kristupas Mikalojus ir Gomelio seni\xc5\xabnas Andrius Jurgis._NEWLINE_Mok\xc4\x97si Vilniaus akademijoje. Nuo 1588 met\xc5\xb3 minimas kaip karaliaus \xc5\xbdygimanto III Vazos dvaro dvari\xc5\xa1kis. 1593 metais d\xc4\x97ka Lietuvos did\xc5\xbeiojo kanclerio Leono Sapiegos palaikymo gavo Lietuvos did\xc5\xbeiojo \xc5\xbeirgininko pareigyb\xc4\x99. 1600 metais buvo i\xc5\xa1rinktas pasiuntiniu \xc4\xaf seim\xc4\x85. Tais pa\xc4\x8diais metais vyko \xc4\xaf Rom\xc4\x85, kur buvo priimtas paties Romos popie\xc5\xbeiaus Klemento VIII, 1604 metais buvo antr\xc4\x85kart i\xc5\xa1rinktas pasiuntiniu \xc4\xaf seim\xc4\x85._NEWLINE_1609\xe2\x80\x931611 metais Povilas Steponas Sapiega dalyvavo Smolensko kampanijoje, vadovaujant Lenkijos karaliui ir Lietuvos did\xc5\xbeiajam kunigaik\xc5\xa1\xc4\x8diui \xc5\xbdygimantui III Vazai. Apgulties metu neteko rankos. U\xc5\xbe nuopelnus t\xc4\x97vynei 1611 metais gavo Gomelio seni\xc5\xabnij\xc4\x85. 1611 ir 1619 metais v\xc4\x97l i\xc5\xa1rinktas pasiuntiniu \xc4\xaf seim\xc4\x85._NEWLINE_1623 m. kovo 14 d. Povilas Steponas Sapiega gavo Lietuvos did\xc5\xbeiojo pakanclerio pareigyb\xc4\x99. Buvo \xc5\xa1alininkas to, kad Lenkijos talerius ir dukatus nustot\xc5\xb3 ve\xc5\xbeti \xc4\xaf u\xc5\xbesien\xc4\xaf._NEWLINE_1632 metais siul\xc4\x97 prad\xc4\x97ti derybas su \xc5\xa0vedijos karaliumi Gustavu II Adolfu, kad i\xc5\xa1vengti Rusijos ir \xc5\xa0vedijos karin\xc4\x97s s\xc4\x85jungos sudarymo, nukreipto prie\xc5\xa1 ATR._NEWLINE_Kraliaus \xc5\xbdygimanto III Vazos gyvenimo pabaigoje Lietuvos pakancleris Povilas Steponas Sapiega gyveno karaliaus dvare, po to dalyvavo slaptose senato pos\xc4\x97d\xc5\xbeiuose vadovaujant Lenkijos Primui Jonui Ven\xc5\xbeikui (1632 m. gegu\xc5\xbe\xc4\x97s 2-5), taip pat toliau dalyvavo naujo karaliaus rinkimuose ir dalyvavo Vladislavo IV Vazos kar\xc5\xabnacijoje 1633 met\xc5\xb3 vasar\xc4\xaf._NEWLINE_1633 met\xc5\xb3 liep\xc4\x85 dalyvavo Lenkijos-Lietuvos armijos \xc5\xbeygyje vadovaujant Vladislovui IV \xc4\xaf Smolensk\xc4\x85, bet d\xc4\x97l silpnos sveikatos buvo priverstas gr\xc4\xaf\xc5\xbeti atgal. Kaip vyresnis Sapieg\xc5\xb3 gimin\xc4\x97s atstovas Lietuvos pakancleris Povilas Steponas Sapiega pristat\xc4\x97 karaliaus dvare Kazimier\xc4\x85 Leon\xc4\x85 sapieg\xc4\x85, jaunesn\xc4\xaf s\xc5\xabn\xc5\xb3 Leono Sapiegos mirusio kelis menesius atgal._NEWLINE_1635 met\xc5\xb3 liep\xc4\x85 Lietuvos pakancleris Povilas Steponas Sapiega mir\xc4\x97 savo dvare \xe2\x80\x93 Al\xc5\xa1\xc4\x97nuose. Buvo palaidotas pranci\xc5\xa1kon\xc5\xb3 vienuolyne Al\xc5\xa1\xc4\x97nuose.\n_START_SECTION_\n\xc5\xa0eima\n_START_PARAGRAPH_\nBuvo ved\xc4\x99s keturis kartus. 1599 metais pirmos vedybos buvo su Regina Dubovska, 1602 metais ved\xc4\x97 antr\xc4\x85 kart\xc4\x85 El\xc5\xbebiet\xc4\x85 V\xc4\x97selen (m. 1615), nuo vedyb\xc5\xb3 tur\xc4\x97jo tris dukras (On\xc4\x85 Kotryn\xc4\x85, Teofil\xc4\x99 ir Kristin\xc4\x85). 1618 metais tre\xc4\x8di\xc4\x85 kart\xc4\x85 ved\xc4\x97 Katarin\xc4\x85 Goslavsk\xc4\x85 (m. po 1624). 1630 metais ved\xc4\x97 ketvirt\xc4\x85 kart\xc4\x85 Sofij\xc4\x85 Danilovi\xc4\x8d (m. 1642).'